b"\n_START_ARTICLE_\nCarnaval de Barcelona\n_START_SECTION_\nMotiu\n_START_PARAGRAPH_\nLes festes de carnaval arrenquen de l'\xc3\xa8poca romana, concretament de les festes d\xe2\x80\x99inversi\xc3\xb3 i transgressi\xc3\xb3 de les Saturnals, Lupercals i Matronals. Durant l\xe2\x80\x99edat mitjana el cristianisme canvia el sentit d\xe2\x80\x99adoraci\xc3\xb3 als d\xc3\xa9us cl\xc3\xa0ssics per un per\xc3\xadode de saraus i desordre abans de quaresma. Si la Setmana Santa i els dies que la precedeixen s\xc3\xb3n l'\xc3\xa8poca de l\xe2\x80\x99abstin\xc3\xa8ncia i el sacrifici, el carnaval esdev\xc3\xa9 una representaci\xc3\xb3 de la s\xc3\xa0tira adre\xc3\xa7ada a l\xe2\x80\x99autoritat i de trencament de la monotonia de la vida quotidiana, a trav\xc3\xa9s de l\xe2\x80\x99exc\xc3\xa9s, l\xe2\x80\x99esbojarrament i el desafiament a les prohibicions. Les disfresses i les m\xc3\xa0scares, doncs, s\xc3\xb3n un s\xc3\xadmbol del camuflatge i un mitj\xc3\xa0 per a deixar de ser un mateix i actuar arrauxadament. En el cus de la hist\xc3\xb2ria, el poder ha fet intents d'eliminar aquesta festa; el m\xc3\xa9s recent, durant la dictadura franquista.\n_START_SECTION_\nOr\xc3\xadgens\n_START_PARAGRAPH_\nLa primera refer\xc3\xa8ncia documentada que hi ha de la celebraci\xc3\xb3 del carnaval a Barcelona \xc3\xa9s una disposici\xc3\xb3 del Consell de Cent del 1333 que prohibia el llan\xc3\xa7ament de taronges i regulava l\xe2\x80\x99\xc3\xbas de m\xc3\xa0scares en determinats \xc3\xa0mbits. Origin\xc3\xa0riament, les celebracions de carnaval eren molt llargues \xe2\x80\x93es comen\xc3\xa7ava a celebrar per Tots Sants\xe2\x80\x93, disbauxades i transgressores._NEWLINE_Amb la voluntat d\xe2\x80\x99assimilar aquesta festa popular descontrolada, a partir del segle XVI els poders p\xc3\xbablics van comen\xc3\xa7ar a assumir-ne l\xe2\x80\x99organitzaci\xc3\xb3. De mica en mica, la festa es va anar perfilant tal com l\xe2\x80\x99entenem avui dia, amb un seguit d\xe2\x80\x99actes fixos que conformen la celebraci\xc3\xb3, com ara l\xe2\x80\x99arribo, els balls de m\xc3\xa0scares i l\xe2\x80\x99enterro de la sardina._NEWLINE_Al segle XIX va anar creixent el gust per les disfresses, que anaven lligades a la moda del moment. En aquesta \xc3\xa8poca la literatura sat\xc3\xadrica tamb\xc3\xa9 va viure un dels moments de m\xc3\xa0xim apogeu a trav\xc3\xa9s de la publicaci\xc3\xb3 de b\xc3\xa0ndols, proclames, testaments i notes a la premsa. Durant els anys de la dictadura franquista no es va fer cap celebraci\xc3\xb3 oficial del Carnaval a la ciutat i no es va recuperar fins al 1980."